
ADMINISTRACINĖS VEIKLOS PADALINIO PAREIGŪNO (KAIMO APYLINKĖS INSPEKTORIAUS, MIESTO VIEŠOSIOS POLICIJOS TYRĖJO IR BENDRUOMENĖS PAREIGŪNO) TARNYBINĖS VEIKLOS 

APRAŠAS
I. BENDROSIOS NUOSTATOS

1. Administracinės veiklos padalinio pareigūno (kaimo apylinkės inspektoriaus, miesto viešosios policijos tyrėjo ir bendruomenės pareigūno) tarnybinės veiklos aprašas (toliau – Aprašas) nustato pagrindinius administracinės veiklos padalinio vyriausiųjų tyrėjų, vyresniųjų tyrėjų, tyrėjų, vyriausiųjų patrulių, vyresniųjų patrulių ir patrulių uždavinius ir pareigines funkcijas. 
2. Pagrindinės Apraše vartojamos sąvokos:

Administracinės veiklos padalinys – struktūrinis policijos komisariato padalinys (policijos nuovada, administracinės veiklos (prevencijos) skyrius, poskyris, grupė), įgyvendinantis nusikalstamų veikų ir kitų teisės pažeidimų užkardymą ir administracinių teisės pažeidimų tyrimą apskrities, savivaldybės teritorijos dalyje – seniūnijoje ar jos dalyje. Esant reikalui pagal Apraše nurodytą kompetenciją atlieka ikiteisminį tyrimą šiame apraše nurodytose bylose.
Administracinės veiklos padalinio pareigūnas (toliau – kaimo apylinkės inspektorius arba miesto viešosios policijos tyrėjas) – policijos įstaigos administracinės veiklos padalinio pareigūnas, dirbantis tam tikroje teritorijoje ir vykdantis nusikalstamų veikų ir kitų teisės pažeidimų užkardymą ir administracinių teisės pažeidimų tyrimą. Esant reikalui pagal Apraše nurodytą kompetenciją atliekantis ikiteisminį tyrimą šiame apraše nurodytose bylose.
Kaimo apylinkės inspektoriaus ar miesto viešosios policijos tyrėjo padėjėjas – policijos įstaigos administracinės veiklos padalinio pareigūnas (pirminės grandies), padedantis kaimo apylinkės inspektoriui ar miesto viešosios policijos tyrėjui vykdyti nusikalstamų veikų ir kitų teisės pažeidimų užkardymą ir atlikti administracinių teisės pažeidimų tyrimą. Esant reikalui pagal Apraše nurodytą kompetenciją atliekantis ikiteisminį tyrimą šiame apraše nurodytose bylose.
Tyrimo grupė – iš kaimo apylinkės inspektorių ar miesto viešosios policijos tyrėjų, kuriems prižiūrėti nėra paskirta teritorija, sudaryta grupė, pagal Apraše nustatytą kompetenciją atliekanti ikiteisminį tyrimą. Tyrimo grupės sudėtį nustato policijos įstaigos vadovas.
Pastaba. Teritorinėse policijos įstaigose ar policijos komisariatuose (toliau – policijos komisariatas), kuriuose iki šio Aprašo patvirtinimo apylinkės inspektoriai ikiteisminio tyrimo neatlikdavo, darbas ir toliau organizuojamas taip, kad apylinkės inspektoriai ikiteisminio tyrimo neatliktų. Šiuo atveju tyrimo grupės nesudaromos. Policijos komisariatuose, kuriuose ikiteisminį tyrimą vykdo apylinkės inspektoriai, vadovo įsakymu sudaromos tyrimo grupės.
Apylinkė – įsakymu patvirtinta prižiūrima teritorija, kuri paskiriama kaimo apylinkės inspektoriui prižiūrėti.

Policiją dominantis asmuo – fizinis asmuo, ieškomas už nusikalstamų veikų ar kitų teisės pažeidimų padarymą; įrašytas į Kalėjimų departamentui prie Teisingumo ministerijos pavaldžių pataisos inspekcijų įskaitą; įtariamas alkoholinių gėrimų ar kitų psichiką veikiančių medžiagų nelegaliu gaminimu, įgijimu, laikymu ar prekyba; dažnai (tris ir daugiau kartų per metus) keliantis konfliktus buityje; policijai žinomas asmuo, sergantis psichikos liga ir galintis kelti grėsmę sau ar aplinkinių sveikatai ar gyvybei; neturintis galiojančių Lietuvos Respublikoje asmens tapatybę patvirtinančių dokumentų; kitas policiją dominantis asmuo.

Nusikalstamų veikų ir kitų teisės pažeidimų bendroji prevencija – poveikio priemonės, kuriomis siekiama nustatyti ir pašalinti bendrąsias nusikalstamų veikų ir administracinių teisės pažeidimų priežastis ir sąlygas.

Nusikalstamų veikų ir kitų teisės pažeidimų individualioji prevencija – poveikio priemonės, kuriomis siekiama individualiai daryti poveikį asmenims, linkusiems nusikalsti ar daryti administracinius teisės pažeidimus ar galintiems tapti nusikaltimo ar administracinių teisės pažeidimų aukomis. 

Šengeno informacinė sistema (SIS) – bendra informacinė sistema, leidžianti Šengeno valstybių kompetentingoms institucijoms atlikti patikrinimus naudojant automatinę paiešką, gauti informaciją apie perspėjimus dėl asmenų arba daiktų.

3. Administracinės veiklos padalinio pareigūnai savo veikloje vadovaujasi Lietuvos Respublikos Konstitucija (Žin., 1992, Nr. 33-1014), Lietuvos Respublikos policijos veiklos įstatymu (Žin., 2000, Nr. 90-2777), Lietuvos Respublikos administracinių teisės pažeidimų kodeksu (Žin., 1985, Nr. 1-1) (toliau – ATPK), Lietuvos Respublikos baudžiamojo proceso kodeksu (Žin., 2002, Nr. 37-1341) (toliau – BPK), Lietuvos Respublikos baudžiamojo kodekso (Žin., 2000, Nr. 89-2741) (toliau – BK), kitais teisės aktais ir šiuo Aprašu.

4. Kai kaimo apylinkės inspektorius atostogauja, yra laikinai nedarbingas, išvykęs į tarnybinę komandiruotę ar kitais įstatymuose nustatytais atvejais laikinai jo nėra tarnyboje, taip pat pareigūną (kaimo apylinkės inspektorių) atleidus iš vidaus tarnybos, perkėlus į kitas pareigas ar kitą įstaigą ar atsiradus kitų tarnybinio būtinumo aplinkybių, policijos komisariato vadovo įsakymu apylinkę prižiūrėti pavedama kitam kaimo apylinkės inspektoriui ar administracinės veiklos padalinio vadovui, už tai teisės aktų nustatyta tvarka mokama priemoka.
5. Kai miesto viešosios policijos tyrėjas atostogauja, yra laikinai nedarbingas, išvykęs į tarnybinę komandiruotę ar kitais įstatymuose nustatytais atvejais laikinai jo nėra tarnyboje, taip pat pareigūną (miesto viešosios policijos tyrėją) atleidus iš vidaus tarnybos, perkėlus į kitas pareigas ar kitą įstaigą ar atsiradus kitų tarnybinio būtinumo aplinkybių, o dėl šios priežasties kitiems miesto viešosios policijos tyrėjams prižiūrintiems tą pačią administracinės veiklos padalinio aptarnaujamą teritoriją padidėja darbo krūvis, jiems policijos komisariato vadovo įsakymu, už tai teisės aktų nustatyta tvarka mokama priemoka.
6. Prižiūrėti papildomą apylinkę ar pavaduoti (skirti papildomą darbą) miesto viešosios policijos tyrėją galima pavesti ne ilgiau kaip 3 mėnesius.
II. KAIMO APYLINKĖS INSPEKTORIAUS, miesto viešosios policijos tyrėjo IR BENDRUOMENĖS PAREIGŪNO DARBO ORGANIZAVIMAS

7. Administracinės veiklos padalinio pareigūnų prižiūrimosios teritorijos skirstomos į kaimo ir miesto. Miesto prižiūrimosioms teritorijoms priskiriami miestai, kaimo prižiūrimosioms teritorijoms priskiriami miesteliai, kaimai ir viensėdžiai. Prižiūrimoji teritorija, kuri apima dalį kaimo ir miesto prižiūrimosios teritorijos yra mišri ir priskiriama prie kaimo prižiūrimosios teritorijos.
8. Kaimo apylinkės inspektorių apylinkės ribos bei miesto viešosios policijos tyrėjų prižiūrimos teritorijos ir jų nustatymo specifika:

8.1. Miesto viešosios policijos tyrėjų prižiūrimos teritorijos į apylinkes neskirstomos, apylinkės jiems nepriskiriamos. Jų prižiūrima teritorija sutampa su administracinės veiklos padalinio prižiūrima teritorija. Sąlyginai vienas miesto viešosios policijos tyrėjas aptarnauja 5 000 gyventojų;

8.2. Kaimo apylinkėje gyventojų skaičius negali viršyti 6 000 gyventojų ir ją prižiūri du kaimo apylinkės inspektoriai. Tokiai apylinkei prižiūrėti galima skirti vieną vidurinės grandies ir vieną pirminės grandies policijos pareigūną (kaimo apylinkės inspektorių ir jo padėjėją). 
8.3. Kaimo apylinkės inspektoriams ir miesto viešosios policijos tyrėjams, pavedus prižiūrėti teritoriją, kurioje gyventojų skaičius viršija Apraše nustatytas ribas, policijos komisariato vadovo įsakymu, tokiems pareigūnams teisės aktų nustatyta tvarka mokama priemoka.
9. Apylinkės ribas, atsižvelgdamas į gyventojų skaičių, teritorijos administracinį suskirstymą ir kitus ypatumus (apylinkėje esančios prekybos vietos (turgūs, prekybos centrai ir kt.), masinių susibūrimų, pasilinksminimų, sezoninės gyventojų tankumo padidėjimo, poilsio vietos ir kt.), policijos komisariato vadovo teikimu, įsakymu nustato ir tvirtina teritorinės policijos įstaigos vadovas ar jo įgaliotas pareigūnas.
10. Bendruomenės pareigūno prižiūrima teritorija sutampa su administracinės veiklos padalinio prižiūrimąją teritorija. Prižiūrimąją teritoriją pagal poreikį prižiūri ne mažiau kaip 2 bendruomenės pareigūnai (vienas iš jų gali būti administracinės veiklos padalinio vadovas jei jam nepriskirta prižiūrima apylinkė ir jis nepriima sprendimų administracinių teisės pažeidimų bylose).

11. Kaimo apylinkės inspektoriaus veikla turi būti planuojama taip, kad didžioji darbo laiko dalis (ne mažiau 60 procentų) būtų praleista aptarnaujamojoje apylinkėje ir skirta bendrajai (reguliarios tikslinės priemonės, skirtos nusikalstamoms veikoms ir kitiems teisės pažeidimams, ypač susijusiems su nelegalia alkoholinių gėrimų ir kitų svaigalų, tabako, narkotinių ar psichotropinių priemonių apyvarta, išaiškinti ir pašalinti priežastis bei sąlygas tokiems pažeidimams atsirasti) ir individualiajai (individualus asmenų, linkusių daryti nusikalstamas veikas ir kitus teisės pažeidimus, ypač jaunimo ir jų grupuočių, stebėjimas, įstatymų nustatyta kontrolė, profilaktiniai pokalbiai, taip pat kvietimas į policijos komisariatus, informacijos teikimas operatyvinę veiklą vykdančioms tarnyboms, laiku taikomos poveikio priemonės ir kitos priemonės, skirtos individualiajai prevencijai, taip pat individualus darbas su asmenimis, kurie gali tapti nusikalstamų veikų aukomis) prevencijai.
12. Miesto viešosios policijos tyrėjo veikla turi būti planuojama taip, kad didžioji darbo laiko dalis (ne mažiau 60 procentų) būtų praleista prižiūrimojoje teritorijoje ir skirta individualiajai (individualus asmenų, linkusių daryti nusikalstamas veikas ir kitus teisės pažeidimus, ypač jaunimo ir jų grupuočių, stebėjimas, įstatymų nustatyta kontrolė, profilaktiniai pokalbiai, taip pat kvietimas į policijos komisariatus, informacijos teikimas operatyvinę veiklą vykdančioms tarnyboms, laiku taikomos poveikio priemonės ir kitos priemonės, skirtos individualiajai prevencijai, taip pat individualus darbas su asmenimis, kurie gali tapti nusikalstamų veikų aukomis) prevencijai.
13. Kaimo apylinkės inspektoriui ir miesto viešosios policijos tyrėjui ne pavedama atlikti operatyvaus valdymo ir konvojavimo padalinių funkcijų.
14. Kaimo apylinkės inspektoriui, miesto viešosios policijos tyrėjui ir bendruomenės pareigūnui įstaigos vadovo įsakymu gali būti suteikti įgaliojimai nagrinėti administracinių teisės pažeidimų bylas. Nagrinėti visas policijos kompetencijai priskirtas administracinių teisės pažeidimų bylas rekomenduojama įgalioti tik vidurinės grandies pareigūnus. 
15. Kitus pareigūnus, atsižvelgiant į jų kompetenciją, rekomenduojama įgalioti nagrinėti tik kai kurias administracinių teisės pažeidimų bylas. Kiekvieno kaimo apylinkės inspektoriaus ir miesto viešosios policijos tyrėjo (ne vidurinės grandies) kompetenciją, nagrinėjant administracinių teisės pažeidimų bylas, nustato policijos komisariato vadovas.
16. Kaimo apylinkės inspektorius ir miesto viešosios policijos tyrėjas tarnybos metu dėvi policijos uniformą. Esant tarnybiniam būtinumui, policijos komisariato ar administracinės veiklos padalinio vadovo leidimu pareigūnai gali vilkėti civiliniais drabužiais. Atlikdamas tarnybines pareigas, kaimo apylinkės inspektorius ir miesto viešosios policijos tyrėjas nustatyta tvarka privalo nešiotis tarnybinį šaunamąjį ginklą, o dėvėdamas uniformą, esant būtinumui – ir specialiąsias priemones.
17. Tamsiuoju paros metu kaimo apylinkės inspektoriui ar miesto viešosios policijos tyrėjui pavestas užduotis vykdyti pasitelkiamas kitas policijos pareigūnas ar policijos rėmėjas.

18. Kaimo apylinkės inspektorių ir miesto viešosios policijos tyrėjų tarnybinės ir kitos patalpos, skirtos apylinkės inspektoriui, yra laikomos policijos patalpomis, todėl pristatytus į jas asmenis būtina registruoti Policijos registruojamų įvykių registre, o jei tai padaryti nėra galimybių – pranešti operatyvaus valdymo padaliniui.
19. Policijos nuovadose ar kitose patalpose, nurodytose Aprašo 18 punkte, matomoje vietoje turi būti nurodytas nuovados, kaimo apylinkės inspektoriaus ar miesto viešosios policijos tyrėjo darbo, gyventojų priėmimo laikas ir kur gyventojui kreiptis, kai nuovada ar pareigūnai nedirba (telefono numeris ir policijos komisariato adresas).

20. Kaimo apylinkės inspektorius turi disponuoti (valdyti, savarankiškai tvarkyti) informacija apibūdinančia jo aptarnaujamą apylinkę, tai yra:
20.1. leidimų sistemos, valstybinės reikšmės ir rizikos objektus, kitas svarbias įmones, įstaigas, organizacijas, žmonių masinio susibūrimo vietas (pramogų ir poilsio centrus, viešbučius, prekybos ir viešojo maitinimo įmones, pramonės bei civilinės saugos objektus, automobilių remonto dirbtuves, sąvartynus, metalo supirktuves, gyvulių skerdyklas, materialinių vertybių saugojimo vietas, bankus), jų apsaugos būdus, darbo laiką, administracijos kontaktinius duomenis;

20.2. asociacijas, sodų ir gyvenamųjų namų (butų) savininkų bendrijas, saugios kaimynystės grupes, jų administracijos kontaktinius duomenis;

20.3. policijos kontroliuojamus asmenis, kuriems:

20.3.1. pagal Lietuvos Respublikos organizuoto nusikalstamumo užkardymo įstatymą (Žin., 1997, Nr. 69-1731) pareikšti oficialūs perspėjimai ar teismo paskirti įpareigojimai; 

20.3.2. paskirta kardomoji priemonė namų areštas ir kuriems paskirta periodiškai registruotis policijos įstaigoje;
20.4. asmenis, įtrauktus į pataisos inspekcijų įskaitas; 

20.5. asmenis, turinčius ribotos civilinės apyvartos ginklų (šiuos duomenis galima gauti iš Civilinėje apyvartoje esančių ginklų registro);
20.6. ieškomus, dingusius be žinios asmenis ir neatpažintus lavonus (šiuos duomenis galima gauti iš Ieškomų asmenų, neatpažintų lavonų ir nežinomų bejėgių asmenų žinybinio registro);

20.7. ieškomas transporto priemones (duomenys kaupiami Ieškomų transporto priemonių registre);

20.8. neišaiškintas platų atgarsį sukėlusias nusikalstamas veikas, padarytas jo prižiūrimoje teritorijoje (šiuos duomenis galima gauti iš Policijos registruojamų įvykių registro);
20.9. asmenis, kurie buvo patraukti atsakomybėn dėl vairavimo esant neblaiviam ar apsvaigusiam, neturint ar esant atimtai teisei vairuoti. Šią informaciją kaimo apylinkės inspektoriui ar administracinės veiklos padalinio vadovui privalo pateikti kelių policijos padaliniai.
21. Kaimo apylinkės inspektorius apylinkės taip pat turi turėti kitą informaciją apie asmenis, procesus ir veiksmus, jeigu tai gali būti reikšminga užkardant ir išaiškinant nusikalstamas veikas ir kitus teisės pažeidimus.
III. KAIMO APYLINKĖS INSPEKTORIAUS TARNYBINĖS VEIKLOS UŽDAVINIAI

22. Pagrindiniai kaimo apylinkės inspektoriaus tarnybinės veiklos uždaviniai yra:

22.1. vykdyti nusikalstamų veikų ir administracinių teisės pažeidimų užkardymą;

22.2. užtikrinti gyventojų teisių ir teisėtų interesų apsaugą, pagal kompetenciją teikti jiems socialinę pagalbą.
23. Kaimo apylinkės inspektorius apylinkėje pagal kompetenciją:

23.1. išaiškina administracinius teisės pažeidimus;

23.2. organizuoja ir užtikrina viešąją tvarką bei visuomeninę rimtį;

23.3. vykdo teisės aktuose nurodytų kategorijų asmenų paiešką;

23.4. vykdo Konvencijos dėl Šengeno susitarimo įgyvendinimo nuostatas;

23.5. vykdo teismo, prokuratūros ir kitų ikiteisminio tyrimo įstaigų pareigūnų pavedimus susijusius su šio Aprašo 65 punkte minimais procesiniais veiksmais;
23.6. pagal galimybes vykdo eismo kontrolę, leidimų sistemos objektų ir asmenų, turinčių ribotos civilinės apyvartos ginklų, kontrolę, užsieniečių buvimo ir gyvenimo Lietuvos Respublikoje kontrolę.

24. Kaimo apylinkės inspektorius, vykdydamas jam nustatytus uždavinius, tikrindamas asmens ar transporto priemonės dokumentus, privalo įsitikinti, ar nėra perspėjimų Šengeno informacinėje sistemoje (SIS). Nustačius duomenų sutapimų, apie tai nedelsiant turi būti informuojamas policijos įstaigos operatyvaus valdymo padalinys.

25. Kaimo apylinkės inspektorius teisės aktų nustatyta tvarka vykdo Rusijos Federacijos piliečių, vykstančių tranzitu iš Rusijos Federacijos teritorijos į Rusijos Federacijos Kaliningrado sritį ir atgal per Lietuvos Respublikos teritoriją, kontrolę.
IV. KAIMO APYLINKĖS INSPEKTORIAUS FUNKCIJOS VYKDANT NUSIKALstamų veikų IR KITŲ TEISĖS PAŽEIDIMŲ UŽKARDYMĄ
26. Keitimasis informacija su kitomis tarnybomis vyksta teisės aktų nustatyta tvarka.

27. Kaimo apylinkės inspektorius, gavęs pranešimą apie nusikalstamą veiką, nedelsdamas informuoja policijos įstaigos operatyvaus valdymo padalinį. Atvykęs į įvykio vietą pirmas, imasi priemonių įvykio vietai apsaugoti ir asmenims, dalyvavusiems šiame įvykyje ar žinantiems ką nors apie jį, nustatyti.

28. Kiekvieną policijos kontroliuojamą asmenį kaimo apylinkės inspektorius privalo pažinti asmeniškai. Vykdydamas individualiąją prevenciją pagal teisės aktų nustatytą kompetenciją kaimo apylinkės inspektorius turi stengtis, kad toks asmuo nenusikalstų ar netaptų nusikaltimo auka.
29. Kaimo apylinkės inspektorius domisi grįžusių iš pataisos įstaigų (iki teistumo išnykimo) asmenų, teistų padarius apysunkį, sunkų ir labai sunkų nusikaltimą, elgesiu, ryšiais ir užimtumu. Prireikus teisės aktų nustatyta tvarka informuoja operatyvinę veiklą vykdančius padalinius.

30. Vadovaudamasis Lietuvos Respublikos policijos veiklos įstatymo 19 str. 1 punktu ir remdamasis surinktais duomenimis, kaimo apylinkės inspektorius gali įspėti asmenis dėl neleistino priešingo visuomenės interesams elgesio ir supažindinti juos su atsakomybe pagal atitinkamus ATPK ar BK straipsnius. Šie įspėjimai asmens laisvių ir teisių neriboja.

31. Gavus informacijos, kad asmenys verčiasi nelegaliu alkoholinių gėrimų gaminimu ar prekyba ar kita neteisėta veikla, ir nenustačius administracinio teisės pažeidimo ar nusikalstamos veikos požymių, tačiau turint duomenų, kad tokia nelegali veikla gali būti vykdoma, informacija toliau tikslinama (kaupiama rašytinė informacija, t. y. paaiškinimai, tarnybiniai pranešimai, protokolų kopijos ir kt.). Medžiaga pradedama kaupti policijos komisariato arba administracinės veiklos padalinio vadovui užrašius rezoliuciją ir asmeniškai kontroliuojant gautos informacijos tikslinimo eigą bei terminus.

32. Medžiagos kaupimo terminus nustato policijos komisariato arba administracinės veiklos padalinio vadovas.

33. Kaimo apylinkės inspektorius, nustatęs asmenis, padariusius teisės pažeidimus, susijusius su narkologiniais susirgimais ar piktnaudžiavimu psichiką veikiančiomis medžiagomis:

33.1. Lietuvos Respublikos narkologinės priežiūros įstatymo (Žin., 1997, Nr. 30-711) nustatyta tvarka gali informuoti atitinkamas sveikatos priežiūros įstaigas;

33.2. teisės aktų nustatyta tvarka turi pateikti informaciją operatyvinę veiklą vykdantiems policijos komisariato padaliniams.
34. Informacija apie asmenis, sergančius psichikos ligomis, kurie gali kelti grėsmę sau ar aplinkinių sveikatai ar gyvybei, analizuojama, su šiais asmenimis profilaktinis darbas neatliekamas, tačiau domimasi jų elgesiu.

35. Kaimo apylinkės inspektorius, turėdamas duomenų, kad yra reali grėsmė, jog asmuo dėl psichinės ligos gali kelti grėsmę savo ar aplinkinių sveikatai ar gyvybei, Lietuvos Respublikos psichikos sveikatos priežiūros įstatymo (Žin., 1995, Nr. 53-1290) nustatyta tvarka gali kreiptis į asmens sveikatos priežiūros įstaigą dėl asmens psichikos būklės patikrinimo bei imtis neatidėliotinų priemonių, kad būtų apsaugota aplinkinių sveikata ar gyvybė.
V. KAIMO APYLINKĖS INSPEKTORIAUS FUNKCIJOS, VYKDANT VIEŠOSIOS TVARKOS APSAUGĄ ir EISMO PRIEŽIŪRĄ

36. Kaimo apylinkės inspektorius privalo žinoti apylinkėje esančias policijos pajėgas, dalyvaujančias saugant viešąją tvarką ir visuomeninę rimtį, jų išdėstymą, maršrutus, darbo laiką ir ryšio su jomis būdus. Policijos komisariato vadovo pavedimu kaimo apylinkės inspektorius instruktuoja viešosios policijos pareigūnus (nurodo teritorijos ypatumus, kriminogenines vietas, policijos kontroliuojamus asmenis), siūlo pajėgų išdėstymo pakeitimus.

37. Policijos komisariato ar administracinės veiklos padalinio vadovas privalo užtikrinti, kad kaimo apylinkės inspektorius būtų supažindintas su pajėgų, dalyvaujančių saugant viešąją tvarką ir visuomeninę rimtį, išdėstymu, maršrutu, darbo laiku bei ryšio su jomis būdais
38. Vykdydamas eismo kontrolę, kaimo apylinkės inspektorius bendradarbiauja su atitinkamo viešosios policijos padalinio, kuriam pavesta eismo priežiūra, pareigūnais.

39. Kaimo apylinkės inspektorius teisės aktų nustatyta tvarka policijos komisariato vadovo įsakymu gali būti įgaliotas vykdyti eismo kontrolę ir taikyti asmenims administracines nuobaudas.

40. Kaimo apylinkės inspektorius, neturintis minėtų įgaliojimų, tačiau nustatęs asmenis, pažeidusius kelių eismo taisyklių reikalavimus, informuoja apie tai policijos įstaigos operatyvaus valdymo padalinį.
41. Kaimo apylinkės inspektorius policijos įstaigos operatyvaus valdymo padalinį informuoja apie kelio dangos ir kitus pažeidimus, keliančius grėsmę eismo saugumui, eismo įvykius ir imasi priemonių įvykio vietai apsaugoti. Kaimo apylinkės inspektorius, gavęs informacijos apie neeksploatuojamas transporto priemones, nustato jų savininkus ir teisės aktų nustatyta tvarka taiko poveikio priemones.
42. Viešajai tvarkai ir eismo priežiūrai užtikrinti kaimo apylinkės inspektorius gali pasitelkti policijos rėmėjus, Lietuvos šaulių sąjungos narius, kitą visuomenės aktyvą.
VI. MIESTO VIEŠOSIOS POLICIJOS TYRĖJO TARNYBINĖS VEIKLOS UŽDAVINIAI

43. Pagrindiniai miesto viešosios policijos tyrėjo tarnybinės veiklos uždaviniai yra:

43.1. vykdyti nusikalstamų veikų ir administracinių teisės pažeidimų užkardymą;

43.2. užtikrinti gyventojų teisių ir teisėtų interesų apsaugą, pagal kompetenciją teikti jiems socialinę pagalbą.

44. Miesto viešosios policijos tyrėjas pagal kompetenciją:

44.1. išaiškina administracinius teisės pažeidimus;

44.2. užtikrina viešąją tvarką bei visuomeninę rimtį;

44.3. vykdo teisės aktuose nurodytų kategorijų asmenų paiešką;

44.4. vykdo Konvencijos dėl Šengeno susitarimo įgyvendinimo nuostatas;

44.5. vykdo teismo, prokuratūros ir kitų ikiteisminio tyrimo įstaigų pareigūnų pavedimus susijusius su šio Aprašo 65 punkte minimais procesiniais veiksmais; 

44.6. pagal galimybes vykdo užsieniečių buvimo ir gyvenimo Lietuvos Respublikoje kontrolę.

45. Miesto viešosios policijos tyrėjas, vykdydamas jam nustatytus uždavinius, tikrindamas asmens ar transporto priemonės dokumentus, privalo įsitikinti, ar nėra perspėjimų Šengeno informacinėje sistemoje (SIS). Nustačius duomenų sutapimų, apie tai nedelsiant turi būti informuojamas policijos įstaigos operatyvaus valdymo padalinys.

46. Miesto viešosios policijos tyrėjas teisės aktų nustatyta tvarka vykdo Rusijos Federacijos piliečių, vykstančių tranzitu iš Rusijos Federacijos teritorijos į Rusijos Federacijos Kaliningrado sritį ir atgal per Lietuvos Respublikos teritoriją, kontrolę.
VII. MIESTO VIEŠOSIOS POLICIJOS TYRĖJO FUNKCIJOS VYKDANT NUSIKALSTAMŲ VEIKŲ IR KITŲ TEISĖS PAŽEIDIMŲ UŽKARDYMĄ
47. Keitimasis informacija su kitomis tarnybomis vyksta teisės aktų nustatyta tvarka.

48. Miesto viešosios policijos tyrėjas, gavęs pranešimą apie nusikalstamą veiką, nedelsdamas informuoja policijos įstaigos operatyvaus valdymo padalinį. Atvykęs į įvykio vietą pirmas, imasi priemonių įvykio vietai apsaugoti ir asmenims, dalyvavusiems šiame įvykyje ar žinantiems ką nors apie jį, nustatyti.

49. Miesto viešosios policijos tyrėjas domisi grįžusių iš pataisos įstaigų (iki teistumo išnykimo) asmenų, teistų padarius apysunkį, sunkų ir labai sunkų nusikaltimą, elgesiu, ryšiais ir užimtumu. Prireikus teisės aktų nustatyta tvarka informuoja operatyvinę veiklą vykdančius padalinius.

50. Vadovaudamasis Lietuvos Respublikos policijos veiklos įstatymo 19 str. 1 punktu ir remdamasis surinktais duomenimis, Miesto viešosios policijos tyrėjas gali įspėti asmenis dėl neleistino priešingo visuomenės interesams elgesio ir supažindinti juos su atsakomybe pagal atitinkamus ATPK ar BK straipsnius. Šie įspėjimai asmens laisvių ir teisių neriboja.

51. Gavus informacijos, kad asmenys verčiasi nelegaliu alkoholinių gėrimų gaminimu ar prekyba ar kita neteisėta veikla, ir nenustačius administracinio teisės pažeidimo ar nusikalstamos veikos požymių, tačiau turint duomenų, kad tokia nelegali veikla gali būti vykdoma, informacija toliau tikslinama (kaupiama rašytinė informacija, t. y. paaiškinimai, tarnybiniai pranešimai, protokolų kopijos ir kt.). Medžiaga pradedama kaupti policijos komisariato arba administracinės veiklos padalinio vadovui užrašius rezoliuciją ir asmeniškai kontroliuojant gautos informacijos tikslinimo eigą bei terminus.

52. Medžiagos kaupimo terminus nustato policijos komisariato arba administracinės veiklos padalinio vadovas.

53. Miesto viešosios policijos tyrėjas, nustatęs asmenis, padariusius teisės pažeidimus, susijusius su narkologiniais susirgimais ar piktnaudžiavimu psichiką veikiančiomis medžiagomis:

53.1. Lietuvos Respublikos narkologinės priežiūros įstatymo (Žin., 1997, Nr. 30-711) nustatyta tvarka gali informuoti atitinkamas sveikatos priežiūros įstaigas;

53.2. teisės aktų nustatyta tvarka turi pateikti informaciją operatyvinę veiklą vykdantiems policijos komisariato padaliniams.

54. Informacija apie asmenis, sergančius psichikos ligomis, kurie gali kelti grėsmę sau ar aplinkinių sveikatai ar gyvybei, analizuojama, su šiais asmenimis profilaktinis darbas neatliekamas, tačiau domimasi jų elgesiu.

55. Miesto viešosios policijos tyrėjas, turėdamas duomenų, kad yra reali grėsmė, jog asmuo dėl psichinės ligos gali kelti grėsmę savo ar aplinkinių sveikatai ar gyvybei, Lietuvos Respublikos psichikos sveikatos priežiūros įstatymo (Žin., 1995, Nr. 53-1290) nustatyta tvarka gali kreiptis į asmens sveikatos priežiūros įstaigą dėl asmens psichikos būklės patikrinimo bei imtis neatidėliotinų priemonių, kad būtų apsaugota aplinkinių sveikata ar gyvybė.

VIII. MIESTO VIEŠOSIOS POLICIJOS TYRĖJO FUNKCIJOS, VYKDANT VIEŠOSIOS TVARKOS APSAUGĄ IR EISMO PRIEŽIŪRĄ

56. Miesto viešosios policijos tyrėjas privalo žinoti aptarnaujamoje teritorijoje esančias policijos pajėgas, dalyvaujančias saugant viešąją tvarką ir visuomeninę rimtį, jų išdėstymą, maršrutus, darbo laiką ir ryšio su jomis būdus. Policijos komisariato vadovo pavedimu miesto viešosios policijos tyrėjas instruktuoja viešosios policijos pareigūnus (nurodo teritorijos ypatumus, kriminogenines vietas, policijos kontroliuojamus asmenis), siūlo pajėgų išdėstymo pakeitimus.

57. Policijos komisariato ar administracinės veiklos padalinio vadovas privalo užtikrinti, kad miesto viešosios policijos tyrėjas būtų supažindintas su pajėgų, dalyvaujančių saugant viešąją tvarką ir visuomeninę rimtį, išdėstymu, maršrutu, darbo laiku bei ryšio su jomis būdais.
58. Miesto viešosios policijos tyrėjas nustatęs asmenis, pažeidusius kelių eismo taisyklių reikalavimus, informuoja apie tai policijos įstaigos operatyvaus valdymo padalinį.

59. Miesto viešosios policijos tyrėjas policijos įstaigos operatyvaus valdymo padalinį informuoja apie kelio dangos ir kitus pažeidimus, keliančius grėsmę eismo saugumui, eismo įvykius ir imasi priemonių įvykio vietai apsaugoti. Miesto viešosios policijos tyrėjas, gavęs informacijos apie neeksploatuojamas transporto priemones, nustato jų savininkus ir teisės aktų nustatyta tvarka taiko poveikio priemones.

60. Viešajai tvarkai užtikrinti miesto viešosios policijos tyrėjas gali pasitelkti policijos rėmėjus, Lietuvos šaulių sąjungos narius, kitą visuomenės aktyvą.

IX. TYRIMO GRUPĖS IR KAIMO APYLINKĖS INSPEKTORIAUS BEI MIESTO VIEŠOSIOS POLICIJOS TYRĖJO KOMPETENCIJA ATLIEKANT IKITEISMINĮ TYRIMĄ

61. Tyrimo grupės: 

61.1. sudaromos neatliekant policijos komisariato struktūros (pareigybių) keitimo, o keičiant (pildant) pareigybių aprašymus;

61.2. pavaldžios administracinės veiklos padalinio vadovui ar kitam policijos komisariato vadovo įsakymu įgaliotam pareigūnui.

62. Į tyrimo grupes įtrauktiems miesto viešosios policijos tyrėjams, jei jie tuo metu neatlieka ikiteisminio tyrimo, gali būti pavedamos vykdyti Apraše nustatytos funkcijos.

63. Į tyrimo grupę įtrauktiems kaimo apylinkės inspektoriams prižiūrimos teritorijos nepriskiriamos, tačiau, jei tuo metu neatlieka ikiteisminio tyrimo, jie gali padėti vykdyti Apraše nustatytas funkcijas.
64. Kaimo apylinkės inspektoriui ir miesto viešosios policijos tyrėjui gali būti pavedama tikslinti pirminę informaciją apie įvykius jo prižiūrimoje teritorijoje, kol įgaliotas asmuo priima sprendimą (užrašo rezoliuciją) pradėti ikiteisminį tyrimą, arba kaimo apylinkės inspektorius ar miesto viešosios policijos tyrėjas, nustatęs visus nusikalstamos veikos požymius, teisės aktų nustatyta tvarka pradeda ikiteisminį tyrimą. Vėliau tyrimas pagal kompetenciją perduodamas tyrimo grupei ar kriminalinei policijai.

65. Policijos komisariato vadovo ar jo įgalioto asmens pavedimu kaimo apylinkės inspektoriui jo prižiūrimoje teritorijoje ar miesto viešosios policijos tyrėjui gali būti pavedama atlikti šiuos procesinius veiksmus:

65.1. įvykio vietos apžiūra;

65.2. krata;

65.3. poėmis;

65.4. liudytojo apklausa;

65.5. įtariamojo sulaikymas.

66. Tyrimo grupei pavedama atlikti ikiteisminį tyrimą:

66.1. mirties priežasčiai nustatyti, kai medicinos darbuotojas pateikia preliminarią nuomonę, kad mirtis nesmurtinė (pagal kodą 555 000);

66.2. bylose, ieškant vaikų, pabėgusių iš namų, specialiųjų auklėjimo ir kitų globos įstaigų, kurie kompetentingos institucijos sprendimu turi būti internuoti (pagal kodą 556 000);

66.3. dėl nusikalstamų veikų, nurodytų:

66.3.1. BK 138 straipsnyje („Nesunkus sveikatos sutrikdymas“);

66.3.2. BK 140 straipsnyje („Fizinio skausmo sukėlimas“);

66.3.3. BK 164 straipsnyje („Vengimas išlaikyti vaiką“);

66.3.4. BK 178 straipsnio („Vagystė“) 4 dalyje. Pagal šį straipsnį atlikti ikiteisminį tyrimą galima pavesti tik tose bylose, kai yra aiškus įtariamasis (pvz., vagystės iš prekybos centrų ir pan.);

66.3.5. BK 187 straipsnio („Turto sunaikinimas ar sugadinimas“) 3 dalyje;

66.3.6. BK 201 straipsnio („Neteisėtas namų gamybos stiprių alkoholinių gėrimų ir aparatų gaminimas, laikymas, gabenimas“) 3 dalyje.

66.3.7. BK 284 straipsnio („Viešosios tvarkos pažeidimas“) 2 dalyje.

67. Platesnė tyrimo grupės kompetencija, atliekant ikiteisminį tyrimą, gali būti nustatoma tik atskiru policijos generalinio komisaro įsakymu ar nurodymu.

68. Kaimo apylinkės inspektorius ar miesto viešosios policijos tyrėjas, atlikęs pirminės informacijos patikrinimą ir nustatęs, kad nepadaryta nusikalstama veika arba padaryta tokia nusikalstama veika, dėl kurios ikiteisminis tyrimas neatliekamas (privataus kaltinimo bylos), BPK nustatyta tvarka priima sprendimą atsisakyti pradėti ikiteisminį tyrimą.

X. BENDRUOMENĖS PAREIGŪNO FUNKCIJOS
69. Pagrindiniai bendruomenės pareigūno tarnybinės veiklos uždaviniai yra:

69.1. vykdyti nusikalstamų veikų ir administracinių teisės pažeidimų užkardymą;

69.2. užtikrinti gyventojų teisių ir teisėtų interesų apsaugą, pagal kompetenciją teikti jiems socialinę pagalbą.

70. Bendruomenės pareigūnas pagal kompetenciją:

70.1. išaiškina administracinius teisės pažeidimus;

70.2. užtikrina viešąją tvarką bei visuomeninę rimtį;

70.4. vykdo Konvencijos dėl Šengeno susitarimo įgyvendinimo nuostatas;

71. Bendruomenės pareigūnas, vykdydamas jam nustatytus uždavinius, tikrindamas asmens ar transporto priemonės dokumentus, privalo įsitikinti, ar nėra perspėjimų Šengeno informacinėje sistemoje (SIS). Nustačius duomenų sutapimų, apie tai nedelsiant turi būti informuojamas policijos įstaigos operatyvaus valdymo padalinys.

72. Bendruomenės pareigūnas aktyvia veikla (susitikimuose su prižiūrimos teritorijos gyventojais, nevyriausybinėmis organizacijomis, privačiomis įmonėmis) turi stengtis įtraukti kuo daugiau visuomenės narių į viešosios tvarkos saugojimo ir saugios savo gyvenamosios, darbo ar kitokios buvimo aplinkos saugumo stiprinimo veiklą. Taip pat bendruomenės pareigūnas inicijuoja bendruomenės aktyvo būrimąsi į saugios kaimynystės grupes, skatina juos tapti policijos rėmėjais, kitais būdais padeda gyvenamųjų vietovių bendruomenei formuoti saugios aplinkos sistemą.
73. Bendruomenės pareigūnas, bendraudamas su gyventojais, konsultuoja juos saugios gyvenamosios aplinkos, privačios nuosavybės apsaugos klausimais, pagal kompetenciją teikia jiems informaciją ir kitokią pagalbą.
74. Suinteresuotomis institucijomis rengiant, vietinius prevencinius projektus, pagal kompetenciją dalyvauja šioje veikloje.
75. Bendradarbiauja su kitais policijos padaliniais, savivaldos, švietimo, medicinos, kitų suinteresuotų institucijų darbuotojais ir nevyriausybinių organizacijų atstovais, vietos bendruomene sprendžiant saugios aplinkos formavimo klausimus.
76. Bendruomenės pareigūnas privalo stengtis, kad kuo daugiau aptarnaujamos teritorijos gyventojų jį pažinotų, ir turi teikti informaciją gyventojams šiais būdais:

76.1. asmeninio apsilankymo metu suteikti informaciją apie savo darbo laiką, vietą, telefoną ir kitą reikiamą informaciją, esant galimybei, įteikti vizitinę kortelę;

76.2. per vietines žiniasklaidos priemones;

76.3. pakabinti žmonių susibūrimo vietose (apylinkėje esančių įstaigų, įmonių, sodų, gyvenamųjų namų (butų) bendrijų, mokymosi ir auklėjimo įstaigų skelbimų lentose ir kitose tam pritaikytose vietose) skelbimus apie gyventojų priėmimo laiką ir vietą;

76.4. palaikyti nuolatinius ryšius su seniūnais ir kitais Savivaldybių administracijos pareigūnais, sodų, gyvenamųjų namų (butų) savininkų bendrijų atstovais, pedagogais, dvasininkais, lankytis apylinkėje esančiose įstaigose, įmonėse, organizacijose, bendrovėse ir asociacijose.
XI. ADMINISTRACINĖS VEIKLOS PADALINIO VADOVO VEIKLOS ORGANIZAVIMAS

77. Administracinės veiklos padalinio vadovas:
77.1. organizuoja, koordinuoja ir kontroliuoja administracinės veiklos padalinio pareigūnų veiklą;
77.2. apibendrina, sistemina ir analizuoja nusikalstamų veikų ir kitų teisės pažeidimų būklę, priežastis ir aplinkybes bei kartu su suinteresuotomis institucijomis pagal kompetenciją imasi priemonių joms šalinti;
77.3. teisės aktų nustatyta tvarka ir policijos komisariato vadovo pavedimu nagrinėja skundus, kuriuose skundžiamasi pavaldžių pareigūnų veiksmais (neveikimu) ar, esant galimybei, atlieka tarnybinius patikrinimus dėl pareigūnų padarytų nusižengimų;
77.4. kartu su bendruomenės pareigūnais pagal kompetenciją dalyvauja, suinteresuotoms institucijoms rengiant vietinius prevencinius projektus;

77.5. bendradarbiauja su kitais policijos padaliniais, savivaldos, švietimo, medicinos, kitų suinteresuotų institucijų darbuotojais ir nevyriausybinių organizacijų atstovais, vietos bendruomene sprendžiant saugios aplinkos formavimo klausimus;

77.6. teisės aktų nustatyta tvarka vykdo administracinių teisės pažeidimų bylų teiseną;

77.7. atlieka įgyvendinamų prevencinių projektų efektyvumo įvertinimą ir poveikį nusikalstamumo būklei;
77.8. vykdo kitus policijos komisariato vadovo pavedimus;
77.9. atsako už tai, kad kaimo apylinkės inspektorius ir miesto viešosios policijos tyrėjas būtų supažindintas su pajėgų, dalyvaujančių saugant viešąją tvarką ir visuomeninę rimtį, išdėstymu, maršrutu, darbo laiku ir ryšio su jomis būdais.
78. Policijos komisariato vadovo įsakymu administracinės veiklos padalinio vadovui prižiūrėti gali būti paskirta apylinkė. Rekomenduojama vadovui skirti mažesnę arba kriminogeniniu požiūriu lengvesnę apylinkę. Prižiūrima apylinkė neskiriama teritorinės policijos įstaigos administracinės veiklos padalinio viršininkui, kuris pagal pareigybės aprašymą veiklą organizuoja apskrities teritorijoje.
XII. BAIGIAMOSIOS NUOSTATOS

79. Administracinės veiklos padalinio pareigūnų darbas vertinamas kompleksiškai vertinant viso padalinio (administracinės veiklos padalinio, policijos nuovados, atskiros tyrėjų ar apylinkės inspektorių grupės) veikla. Už darbo rezultatus atsako padalinio vadovas (pagal pareigybės aprašymą padalinio vyresnysis). Atskirais atvejais galimas išsamesnis atskirų miesto viešosios policijos tyrėjų, kaimo apylinkės inspektorių ar bendruomenės pareigūnų darbo rezultatų vertinimas.
80. Bendrieji Apraše minimų pareigūnų darbo vertinimo kriterijai:
80.1. pagrindinis padalinio veiklos vertinimo kriterijus yra gyventojų (vietos bendruomenės) nuomonė apie padalinio pareigūnų darbą, pasitikėjimas jais kaip policijos atstovais. Tai įvertinama atliekant apklausas (anketavimo būdu). Jeigu policijos generalinis komisaras nenustato kitaip, anketavimo tvarką nustato ir anketavimą organizuoja policijos komisariatai. Policijos komisariatų vadovai, išanalizavę apibendrintą gyventojų nuomonę ir atsiliepimus apie padalinio pareigūnų tarnybinės veiklos organizavimo efektyvumą, turi imtis atitinkamų priemonių realiems gyventojų siūlymams įgyvendinti;
80.2. darbo su policijos rėmėjais, kitu visuomenės aktyvu, asociacijomis intensyvumas ir efektyvumas (bendruomenės pareigūno darbo vertinimas);
80.3. bendradarbiavimas su kitais policijos padaliniais, savivaldos, švietimo, medicinos, kitų suinteresuotų institucijų darbuotojais ir nevyriausybinių organizacijų atstovais, vietos bendruomene sprendžiant saugios aplinkos formavimo klausimus (bendruomenės pareigūno darbo vertinimas);

80.4. gyventojų pareiškimų tyrimo objektyvumas ir kokybė;

80.5. bendras išnagrinėtų pareiškimų ir kitų įvykdytų pavedimų skaičius;
80.6. organizuotų bei vykdytų bendrosios prevencijos priemonių skaičius ir efektyvumas;

80.7. individualaus prevencinio darbo organizavimo efektyvumas;

80.8. atliktas darbas viešosios tvarkos, visuomeninės rimties ir saugumo, asmenų teisių ir laisvių apsaugos srityse;

80.9. teismo, ikiteisminio tyrimo ir kitų įstaigų pavedimų vykdymas;
80.10. teismų panaikintų nutarimų administracinių teisės pažeidimų bylose skaičius:

80.11. įstatymų, kitų teisės aktų, reikalingų praktiniame darbe, išmanymas;

80.12. drausmė bei tarnybinės uniformos dėvėjimo taisyklių laikymasis.

______________

